ສ​ຫລ ໃຫ້​ການຢືນ​ຢັນ ໃນ​ການ​ເຈ​ລະ​ຈາ "ຫຼຸດ​ຜ່ອນຄວາມ​ຮຸນ​ແຮງ' ກັບ​ກຸ່ມ​ຕາ​ລີ​ບານ
ວໍ​ຊິງ​ຕັນ​ໄດ້​ກົດ​ດັນ​ໃຫ້​ພວກ​ກະ​ບົດ​ຕາ​ລີ​ບານ ແນວ​ໃດ​ກໍ​ຕາມ ​ຫຼຸດ​ຜ່ອນ​ຄວາມ ຮຸນ​ແຮງລົງ​ຢ່າງ​ສຳ​ຄັນ​ແລະ​ແບບຍືນ​ຍົງ ກ່ອນ​ທີ່​ຈະ​ມີ​ການ​ລົງ​ນາມ​ໃນ​ຂໍ້​ຕົກ​ລົງ.
ສະຫະລັດໃຫ້ການຢືນຢັນໃນວັນພະຫັດວານນີ້ວ່າ ຕົນໄດ້ເຈລະຈາ ກ່ຽວກັບຂໍ້ສະເໜີ “ເພື່ອຫລຸດຜ່ອນຄວາມຮຸນແຮງ ເປັນເວລາ 7 ມື້” ກັບ ກຸ່ມຕາລີບານ ເພື່ອກ້າວໄປສູ່ການຕົກລົງກັນທາງດ້ານການເມືອງ ກ່ຽວກັບສົງຄາມໃນອັຟກາ ນິສຖານ ທ່ານມາກ ແອັສເພີ ລັດຖະມົນຕີກະຊວງປ້ອງກັນປະເທດສະຫະລັດ ໄດ້ເປີດເຜີຍຕໍ່ພວກນັກຂ່າວ ທີ່ສຳນັກງານໃຫຍ່ຂອງອົງການເນໂຕ້ ຢູ່ນະຄອນບຣັສເຊີລສ໌ ໂດຍຢືນຢັນວ່າ “7 ມື້ ສຳລັບເວລານີ້ ແມ່ນພຽງພໍ” ເພື່ອລົງຄວາມເຫັນວ່າພວກກະບົດດັ່ງກ່າວ ມີຄວາມຈິງໃຈຫຼາຍປານໃດ ໃນການເຈລະຈາເພື່ອຍຸຕິສົງຄາມ ທີ່ຍາວນານທີ່ສຸດຂອງອາເມຣິກາ ທ່ານແອັສເພີບໍ່ໄດ້ໃຫ້ລາຍລະອຽດຫຍັງຫຼາຍ ໂດຍໃຫ້ຂໍ້ສັງເກດວ່າ ທ່ານພວມຢູ່ໃນຂັ້ນຕອນປຶກສາຫາລື ກັບພັນທະມິດຂອງສະຫະລັດ ກ່ຽວກັບຂໍ້ສະເໜີດັ່ງກ່າວແລະການດຳເນີນການໃນຂັ້ນຕໍ່ໄປ ທ່ານກ່າວວ່າ ຂໍ້ສະເໜີຫຼຸດຜ່ອນຄວາມ ຮຸນແຮງແມ່ນພື້ນຖານສຳລັບການຕົກລົງທາງດ້ານການເມືອງ ທ່ານກ່າວຢ້ຳວ່າ “ພວກເຮົາກຳລັງສຶກສາຢ່າງຈິງຈັງເບິ່ງຢູ່ ພວກເຮົາພວມປຶກສາຫາລືກັບພັນທະມິດຂອງພວກເຮົາ ພວກເຮົາກຳລັງປຶກສາຫາລືກັບລັດຖະສະພາແລະອື່ນໆ ແລະຂ້າພະເຈົ້າຄິດວ່າ ສັນຕິພາບ ຄວນຈະໄດ້ຮັບໂອກາດ ແຕ່ມັນກໍມີຄວາມຈຳເປັນຢູ່ວ່າ ທຸກພັກຝ່າຍປະຕິບັດຕາມພັນທະຂອງຕົນ ຖ້າພວກເຮົາຫາກຈະດຳເນີນການຕໍ່ໄປ ” ຜູ້ຕາງໜ້າຂອງສະຫະລັດແລະກຸ່ມຕາລີບານໄດ້ເຈລະຈາກັນກ່ຽວກັບຮ່າງຂໍ້ຕົກລົງຫລັງຈາກໄດ້ໂອ້ລົມກັນມາເປັນເວລາເກືອບ 1 ປີເຄິ່ງ ຊຶ່ງມີປະເທດກາຕ້າ ທີ່ຕັ້ງຢູ່ໃນເຂດອ່າວເປີເຊຍ ເປັນເຈົ້າພາບ ວໍຊິງຕັນໄດ້ກົດດັນໃຫ້ພວກກະບົດຕາລີບານ ແນວໃດກໍຕາມ ຫຼຸດຜ່ອນຄວາມ ຮຸນແຮງລົງຢ່າງສຳຄັນແລະແບບຍືນຍົງ ກ່ອນທີ່ຈະມີການລົງນາມໃນຂໍ້ຕົກລົງ ທ່ານແອັສເພີກ່າວຕື່ມວ່າ “ພວກເຮົາໄດ້ກ່າວມາໂດຍຕະຫຼອດວ່າ ທາງທີ່ດີທີ່ສຸດຖ້າບໍ່ແມ່ນຫົນທາງດຽວ ໃນການແກ້ໄຂຢູ່ອັຟການິສຖານ ກໍແມ່ນຂໍ້ຕົກລົງທາງດ້ານການເມືອງ ຄວາມກ້າວໜ້າແມ່ນມີຂຶ້ນໃນດ້ານນີ້ແລະພວກເຮົາຈະມີລາຍງານຕື່ມອີກ ຂ້າພະເຈົ້າຫວັງວ່າ ໃນໄວໆນີ້ ” ການຍຸຕິຄວາມເປັນປໍລະປັກຂອງທັງສອງຝ່າຍ ແມ່ນເບິ່ງກັນວ່າ ເປັນກະແຈສຳຄັນເພື່ອທົດສອບຄວາມສາມາດຂອງພັກຝ່າຍທີ່ເປັນປໍລະປັກໃນອັຟການິສຖານໂດຍສະເພາະແລ້ວວແມ່ນກຸ່ມຕາລີບານ ເພື່ອສະແດງໃຫ້ເຫັນວ່າ ພວກເຂົາສາມາດສັ່ງໃຫ້ພວກນັກລົບຂອງເຂົາເຈົ້າໃນໄລຍະຍາວ